**Rūdiškių gimnazija, 2021 m.**

**Atsiverčiame 2021-ų metų Rūdiškių gimnazijos metraštį**. Metus pradėjome mokydamiesi nuotoliniu būdu. Vaizdo pamokos, virtualūs konkursai, olimpiados, akcijos, net šventės tapo mokykline pirmojo pusmečio kasdienybe. Pavasariop Švietimo, mokslo ir sporto ministerija priėmė sprendimą suteikti galimybę pradinukams ir abiturientams grįžti į kontaktinį ugdymą – pastariesiems skirti papildomų konsultacijų pasiruošti egzaminams. Todėl apibendrindama 2021-uosius gimnazijos direktorė J. Ignatovič ir pavadino šiuos metus praradimų ir kompensavimo metais. Daugiau kaip pusė metų nuotolinio mokymosi negalėjo nepaveikti mokinių emocinės būsenos, trūko gyvo mokytojo ir mokinio kontakto, paaugliams gyvybiškai reikalingo tarpusavio bendravimo, kai kuriems pristigo motyvacijos, galbūt ir galimybių mokytis. Tačiau pavasarį ir jau naujų 2021/2022 mokslo metų rudenį gimnazija ėmėsi kompensuoti mokymosi praradimus organizuodama intensyvias konsultacijas abiturientams prieš egzaminus ir visiems, patiriantiems mokymosi sunkumų.

Per nuotolinį mokymąsi maždaug pusė pamokų vyko vaizdo *Microsoft Teams* platformoje. Mokytojai kūrybiškai derino tradicinės ir virtualios pamokų modelius, naudojosi *Eduka* *klasės*, *EMA, Egzaminatoriaus* mokymosi aplinkomis, *Ugdymo sodo* skaitmeniniu turiniu, kitais skaitmeniniais įrankiais. Todėl nemažai ugdomosios veiklos skiriama skaitmeninių gebėjimų plėtojimui: kuriamos pateiktys, klausomasi virtualių paskaitų, dalyvaujama integruotose pamokose, virtualiose edukacijose (pvz., Klaipėdos laikrodžių muziejuje, Pinigų muziejuje Vilniuje, Maironio lietuvių literatūros muziejuje Kaune, programoje ,,Mokausi iš kino“ ir kt.). 2021 m. rugsėjo 1 d. grįžus į klases adaptuojamasi ir mokomasi kontaktiniu būdu. Tokiomis besikeičiančiomis sąlygomis mokiniai, padrąsinti ir paskatinti savo mokytojų, aktyviai dalyvavo  olimpiadose, konkursuose, projektuose, akcijose.

Pradinių klasių mokiniai dalyvavo tarptautiniame pradinių klasių mokinių piešinių konkurse „Kelias į Olimpą“, respublikiniame pradinio ugdymo mokinių darbelių iš antrinių žaliavų konkurse ,,Sportuojanti Kalėdų eglutė“. Respublikinėje virtualioje fotografijų parodoje ,,Gimtinės spalvos vaiko akimis“ dalyvavo gimnazijos specialiųjų poreikių  mokiniai. IV a kl. mokiniai dalyvavo nacionaliniame konkurse ,,Lietuvos istorijos žinovas”, I b ir II a kl. mokiniai – Europos egzamine,   o II a ir III a kl. mokiniai – nuotoliniame Lietuvos Respublikos Konstitucijos egzamine. 6–II a kl. mokiniai buvo aktyvūs respublikiniame konkurse ,,Mano gaublys“, 5 a kl. mokiniai dalyvavo respublikinėje matematikos olimpiadoje penktokams „Mokslo-Lab“, 7–8 kl. mokiniai gimnazijai atstovavo nacionalinėje aplinkosaugos olimpiadoje, akademiko Jono Janickio chemijos konkurse. 8–IV kl. mokiniai dalyvavo Jaunųjų filologų konkurse, Antikos žinių konkurse, respublikiniame etnografinės kraštotyros vaikų ir mokinių konkurse „Jei prakalbėtų, daug pasakytų…“, nuotoliniame respublikiniame etikos konkurse ,,Šalia manęs – kitas žmogus“. 5–IV kl. mokiniai savo gebėjimus išbandė tarptautiniame edukaciniame konkurse ,,Olympis“, ,,Kalbų kengūra“, tarptautiniuose matematikos konkursuose  ,,Pangėja“, ,,Kengūra“, ,,KINGS“.

Ir rezultatai džiugina: užimta 90 prizinių vietų respublikoje, daugiausia dalyvaujant ,,Olympio“ konkursuose. Be „Olympio“, respublikiniame Antikos žinių konkurse pagyrimo raštais įvertintos III a kl. mokinio F. Bartkevičiaus (mokytoja Z. Bartkevičienė) žinios, o jaunųjų filologų konkurse – N. Andriulionytės, III a kl. mokinės (mokytoja Z. Bartkevičienė), kūryba. Respublikiniame etikos konkurse 8 a kl. mokinė U. Kasperavičiūtė (mokytoja B. Aliukonienė) pateko į geriausiųjų 10-uką. Neatsiliko pradinukai: respublikiniame pradinio ugdymo mokinių darbelių iš antrinių žaliavų konkurse „Sportuojanti Kalėdų eglutė“ 3 a kl. mokinė A. Banevičiūtė (mokytoja Lilija Butkevičienė) užėmė 2 vietą, o šios mokytojos ugdytinis M. Noreikevičius tarptautiniame pradinių klasių mokinių piešinių konkurse „Kelias į Olimpą“ taip pat džiaugėsi 2-ąja vieta.

Rajone Rūdiškių gimnazistai – tarp geriausiųjų. Rajoninėje lietuvių kalbos olimpiadoje I-II klasių grupėje II a kl. mokinys M. Aliukonis (mokytoja L. Masienė) užėmė I vietą ir iškovojo teisę atstovauti rajonui respublikinėje lietuvių kalbos olimpiadoje. Fizikos olimpiadoje M. Aliukonis laimėjo 2 vietą (mokytoja S. Krisinel). Rajono technologijų olimpiadoje II a kl. mokinė M. Solovjova (mokytoja E. Vilčevskaja) užėmė 2 vietą, istorijos olimpiadoje IV a kl. mokinė D. Steponkevičiūtė (mokytoja E. Červiak) – taip pat 2-ą. Antroji vieta užimta rajono lietuvių kalbos 11-12 kl. grupėje – G. Petruškevičiūtė, IV a kl. mokinė (mokytoja L. Masienė), taip pat G. Petruškevičiūtė užėmė 2 vietą rajoninėje chemijos olimpiadoje (mokytoja A. Leščinskytė). 5 b kl. mokinė E. Ramanauskaitė biologijos olimpiadoje laimėjo 3 vietą (mokytoja V. Bakšienė). Rajoniniame meninio skaitymo konkurse III vietą užėmė abiturientas Rytis Semionovas (mokytoja L. Masienė).

Įvairiai – ir nuotoliu, ir gyvai – organizuojamos tradicinės šventės ir renginiai: *Laisvės gynėjų dienos minėjimas-akcija „*Atmintis gyva, nes liudija*“, Lietuvos valstybės atkūrimo diena, Lietuvos Nepriklausomybės atkūrimo  minėjimas, Bendruomenės telkimo ir šeimos diena, Pilietinio iniciatyvumo ir istorinės atminties diena, Paskutinio skambučio šventė, Mokslo metų pabaigos šventė, Abiturientų išleistuvės, Mokslo metų pradžios šventė, Mokytojo dienos minėjimas, Gimnazistų krikštynos, Gimnazistų priesaika,* kalėdinių renginių ir akcijų mėnuo*, Sveikatingumo ir sporto diena.* Klasių veiklos daugiausia orientuotos į savo gimnazijos bei gimtųjų vietovių istorijos, kultūros, žmonių pažinimą, pvz., ,,Industrializacijos poveikis Rūdiškių miestelio raidai“, ,,XX a. istorijos įvykių ženklai Rūdiškėse“, ,,Trakų krašto kultūra“, ,,Ekskursijų gidas po Trakų kraštą“, ,,Rūdiškių bažnyčia“, ,,Meilės lyrikos skaitymai Rūdiškių miesto parke“, atviroje respublikinėje integruotoje pamokoje ,,Žinutė LAISVĖ“ pristatytas Trakų kraštas. Judumo savaitei skirtos pamokos ,,Atrask Rūdiškes“, ,,Rūdiškių miesto istorija“. Mokinius įtraukė Trakų istorijos muziejaus edukaciniai užsiėmimai ,,Šaudymas iš lanko“, ,,Statome Trakų pilį“, ,,Trakų krašto piliakalniai“, ,,Trakų rajonas skaičiuose ir diagramose“, gimnazijos projektas ,,Pažinkime Rūdiškes“, pamoka-ekskursija į Rūdiškių geležinkelio stotį, į IV a kl. 2021-05-11 d. atidarytą Žydų alėją, turistinis žygis į etnografinius Klepočių ir Vaikštenių kaimus, pristatymai ,,Lankomiausios Lietuvos vietos“, ,,Gimnazijos istorija“. 2021 m. lapkričio mėn. atidarytas Rūdiškių gimnazijos muziejus, kuriame jau vedamos pamokos.

Lietuvių kalbos ir etikos mokytojos įsitraukė į respublikinį projektą ,,Bendradarbiaujančios klasės“. Lietuvių kalbos metodinė grupė įgyvendino Tautinių mažumų departamento prie LR Vyriausybės projektą ,,Lietuvos žydų (litvakų) keliais“, parengė projektą ,,Lietuvos karaimų istorijos labirintais“. Pradinių klasių mokytojos įgyvendina vaikų emocinių ir elgesio problemų prevencijos programas ,,Įveikime kartu“, ,,Obuolio draugai“, VEIK, ,,Gera savijauta“. II a klasė ir mokytojų klubas  nuo spalio mėn. dalyvauja projekte ,,Tyrinėjimo menas“. Bibliotekoje tradiciškai vykdomi projektai ,,Tarptautinis mokyklų bibliotekų mėnuo“, ,,Šiaurės šalių savaitė“, ,,Nacionalinė bibliotekų savaitė“, bendradarbiavimo projektas ,,Bookmark Exchange project-2021“. Užsienio kalbų metodinė grupė vykdė tarptautinį projektą su Švedija „Life-Link Friendship Schools“, į kurį įsitraukė III a kl. mokiniai.

2021 metų rudenį visų klasių mokiniai dalyvavo ,,Geros savijautos programoje“. Ja siekta sumažinti nuotolinio mokymosi pasekmes mokinių fizinei bei psichikos sveikatai, gerinti mokinių emocinę būklę sukuriant kuo palankesnes sąlygas patirti mokymosi sėkmę jau sugrįžus į klases. Gimnazijos mokytojai, klasių vadovai rinkosi ir užsisakė socialinių emocinių įgūdžių, grupinio psichologinio konsultavimo, bendradarbiavimo bei darbo komandoje įgūdžių, nusiraminimo, relaksacijos ir streso valdymo technikų mokymo programas.

Po karantino atsiradus galimybei suaktyvinti dalyvavimą Kultūros paso programose, visos klasės išnaudojo didžiąją dalį šiai programai skirtų lėšų, o edukacinės veiklos daugiausia buvo nukreiptos į istorinės ir kultūrinės atminties saugojimą. 1–4 kl. dalyvavo Vilniaus  „Lėlės“ teatro lėlių ir objektų spektaklyje „Kaime nėra WI-FI“, organizacijos ,,MėgintuvėlisLT“ programoje ,,Spalvų kodas – eksperimentai laboratorijoje“.  5–8 kl. dalyvavo edukacijoje ,,Kuršmarių vėtrungės – vėliukai“ (Kintai), nuotolinėje ,,Vaikų žemės“ pamokoje su Lina Itagaki-literatūrinėje edukacijoje ,,Apie sudėtingų temų vaizdavimą komiksuose“, Taip pat dalyvauta programoje ,,Lobio paieškos Europos parke“, „Išsigelbėjęs Lietuvos žydų vaikas pasakoja apie Šoa“ (Valstybinis Vilniaus Gaono žydų muziejus),  edukacijose „Taikykis ir šauk ryžtingai“, ,,Viduramžių karyba“ (Trakų istorijos muziejus), teatralizuotoje ekskursijoje ,,Nerašytos dvaro istorijos“ (Pakruojis), interaktyviame edukaciniame užsiėmime ,,Mokslas kriminalistikoje (STEAM)“ (,,MėgintuvėlisLT“), Alytaus kraštotyros muziejaus edukacinėje programoje ,,Pasėjau grikį“.  I–IV kl. dalyvavo integruotoje literatūros ir dailės pamokoje MO muziejuje ,,Pa(si)keitimai graikų mituose, lietuvių tautosakoje bei mene“, šio muziejaus parodoje „Permainų šventė“, orientaciniame žaidime-ekskursijoje Nemuno kilpų regioniniame parke ,,Viešnagė Didžiosiose Nemuno kilpose“, virtualioje kino centro ,,Skalvija“ vaizdo pamokoje-diskusijoje ,,Mokausi iš kino“.

Toliau aktyviai bendradarbiaujama su socialiniais partneriais: Rūdiškių miesto biblioteka, Rūdiškių kultūros centru, Trakų švietimo centru, Trakų krašto tradicinių amatų centru. Inicijuotas sutarties pasirašymas su Trakų krašto tradicinių amatų asociacija, prie neformalios veiklos šioje asociacijoje prisijungė daug naujų Rūdiškių gimnazijos bendruomenės narių. Bendradarbiaujama su Rūdiškių bažnyčia, Rūdiškių seniūnija. Pasirašyta sutartis su Lietuvių kalbos institutu dėl kilnojamosios kalbos parodos ir ji jau įvyko gimnazijos bibliotekoje.

Kaip ir kasmet, gimnazijoje atnaujinamos ugdymo ir poilsio aplinkos: praplėsti gimnazijos stadiono bėgimo takai, įrengtos dviejų lauko treniruoklių zonos, vaikų žaidimo ir poilsio erdvės gimnazijos kiemelyje, įrengiama pradinio ugdymo gamtos laboratorija, 3 D klasė.

Nuo 2021 rugpjūčio 16 d. ant Rūdiškių gimnazijos stogo pradėjo veikti saulės elektrinė, kurios pagamintą energiją gimnazija jau vartoja savo kasdienėje veikloje. 40 KW galios elektrinė buvo įrengta pagal gimnazijos pateiktą paraišką. Projekto parengimą finansavo Trakų r. savivaldybės administracija, o lėšos projekto įgyvendinimui skirtos  LR Aplinkos ministerijos Aplinkos projektų valdymo agentūros APVA pagal finansavimo priemonę „Atsinaujinančių energijos šaltinių panaudojimas visuomeninės ir gyvenamosios paskirties pastatuose“. Šis projektas yra labai svarbus visai mokyklos bendruomenei. Jis ne tik prisideda prie aplinkos taršos mažinimo, bet ir  yra gražus pavyzdys, skatinantis atsinaujinančių energijos išteklių vartojimą. Šis projektas turi didelę reikšmę gimnazijos bendruomenei – tai įkvėpimas ir motyvacija domėtis naujausiomis technologijomis, gilintis į mokslo išradimus ir prisidėti prie globalių gamtosaugos problemų sprendimo.

2020/2021 mokslo metus gimnazijoje baigė 305 mokiniai, iš jų 15 abiturientų. Sudėtingomis sąlygomis išlaikyti brandos egzaminai, visi abiturientai gavo brandos atestatus. 2021 m. Rūdiškių gimnazijos abiturientų laikytų VBE vidurkis lenkia savivaldybės (lietuvių kalba, istorija), kai kurių dalykų (matematikos, informacinių technologijų) – ir Lietuvos vidurkius. Mokinių egzaminų įvertinimai atitinka gautus metinius įvertinimus. Džiaugiamės ir aukščiausiais rezultatais: 100 balų lietuvių kalbos ir literatūros VBE – G. Petruškevičiūtė (mokytoja L. Masienė) ir 100 balų rusų (užsienio) kalbos VBE – D. Steponkevičiūtė (mokytoja A. Jalynskaja). Mokymosi pasiekimai leido XII laidos abiturientams pasirinkti norimas specialybes: 2021 m. abiturientų, siekiančių aukštojo universitetinio ir koleginio išsilavinimo, procentinė dalis siekia 80 proc. (5 mokosi universitetuose, 7 – kolegijose, 2 – profesinėse mokyklose ir 1 – Lietuvos kariuomenės savanoris).

2021 m. rugsėjo 1 d. duomenimis, šiuos mokslo metus gimnazijoje pradėjo 307 mokiniai, iš jų 1–4 klasėse – 116 mokinių, 5–8 kl. – 112 mokinių, I–IV gimnazinėse klasėse – 79 mokini

ai. Dirba 34 mokytojai: 1 mokytojas ekspertas, 12 mokytojų metodininkų, 19 vyresniųjų mokytojų, 2 mokytojai.

**Užverčiame dvyliktąjį Rūdiškių gimnazijos metraščio puslapį.**

 Loreta Masienė